ກຸ່ມປົກປ້ອງສິດທິມະນຸດ ລະບຸວ່າ ຕົນ​ໄດ້ພົບ ສະຖານທີ່ ທີ່ໃຊ້ເປັນ​ບ່ອນປະຫານຊີວິດ ໃນເກົາຫຼີເໜືອ
ກຸ່ມປົກປ້ອງສິດທິມະນຸດກ່າວວ່າ ໄດ້ຄົ້ນພົບສະຖານທີ່ຕ່າງໆ ປາກົດວ່າ ເປັນ​ບ່ອນປະຫານຊີວິດ ໃນ​ເກົາ​ຫລີ​ເໜືອ, ອີງຕາມການສຳພາດກັບພວກຊາວເກົາຫຼີເໜືອ ທີ່ໂຕນໜີ 610 ຄົນ ແລະພາບຖ່າຍທາງ​ດາວ​ທຽມ.
ກຸ່ມປົກປ້ອງສິດທິມະນຸດ ກ່າວວ່າ ຕົນໄດ້ລະບຸສະຖານທີ່ຫຼາຍຮ້ອຍແຫ່ງ ບ່ອນທີ່ເກົາຫຼີ ເໜືອ ປາກົດວ່າໄດ້ທຳການປະຫານຊີວິດຢ່າງເປີດເຜີຍຕໍ່ມະຫາຊົນ ອັນເປັນວິທີທາງນຶ່ງ ເພື່ອເປັນການຂົ່ມຂູ່ພົນລະເມືອງຂອງຕົນ ກຸ່ມປະຕິບັດງານໃນໄລຍະຂ້າມຜ່ານເພື່ອຄວາມຍຸຕິທຳ ຫຼື Transitional Justice Working Group ທີ່ມີຫ້ອງການຕັ້ງຢູ່ໃນເກົາຫຼີໃຕ້ ໄດ້ກ່າວໃນວັນອັງຄານມື້ນີ້ ວ່າ ຕົນໄດ້ຄົ້ນພົບສະຖານທີ່ແຫ່ງຕ່າງໆ ອີງຕາມການສຳ ພາດກັບພວກຊາວເກົາຫຼີເໜືອ ທີ່ໂຕນໜີ 610 ຄົນ ແລະໃຊ້ພາບຖ່າຍຈາກດາວທຽມ ກຸ່ມດັ່ງກ່າວນີ້ ບໍ່ໄດ້ເປີດເຜີຍ ສະຖານທີ່ທີ່ແນ່ນອນ ຂອງຈຳນວນ 323 ແຫ່ງ ຍ້ອນຕົນ ໄດ້ກ່າວວ່າ ຕົນເປັນຫ່ວງວ່າ ລັດຖະບານຂອງເກົາຫຼີເໜືອ ຈະໄປດັດແປງສະຖານທີ່ ເຫຼົ່ານັ້ນ ຫາກແຕ່ໄດ້ກ່າວວ່າ ບາງສ່ວນຂອງສະຖານທີ່ໃຊ້ໃນການປະຫານຊີວິດ ທົ່ວໄປ ແມ່ນຢູ່ແມ່ນ້ຳ ທົ່ງພຽງ ແລະເນີນພູ ພ້ອມດ້ວຍ ຢູ່ຕະຫຼາດແຫ່ງຕ່າງໆ ແລະ ໃນພື້ນທີ່ຂອງໂຮງຮຽນ ລາຍງານ ຂອງກຸ່ມປົກປ້ອງສິດທິມະນຸດນີ້ ລວມມີປະຊາຊົນຫຼາຍກວ່າ 10 ຄົນ ທີ່ໄດ້ ຖືກປະຫານຊີວິດ ຢູ່ໃນບໍລິເວນດຽວກັນ ແລະໄດ້ກ່າວວ່າ ການສັງຫານທັງໝົດ ທີ່ໄດ້ ຖືກບັນທຶກໄວ້ ແມ່ນເກືອບວ່າ ເປັນການສັງຫານດ້ວຍການຍິງເປົ້າ ອົງການນີ້ ໄດ້ກ່າວວ່າ ພວກຝຸງຄົນ ໂດຍທົ່ວໄປຈະມີຢູ່ຫຼາຍຮ້ອຍຄົນ ຈະເຕົ້າໂຮມກັນ ເພື່ອຊົມການປະຫານຊີວິດ ແລະໄດ້ກ່າວວ່າ ເຫດຜົນຫຼັກອັນນຶ່ງ ກໍເພື່ອໃຫ້ການສັງຫານ ຢ່າງເປີດເຜີຍຕໍ່ມະຫາຊົນ ເປັນການປູກຝັງຄວາມຢ້ານກົວ ໃນໝູ່ມະຫາຊົນ